El dret de les persones amb discapacitat de treballar en igualtat de condicions que la resta de les persones treballadores és un dret reconegut per les Nacions Unides i ratificat per España des de fa més de deu anys; pel que fa a les persones en situació o en risc d'exclusió i a les persones beneficiàries de la renda garantida de ciutadania (RGC), la Generalitat de Catalunya fa ja vint anys que promou mesures i programes d'inserció laboral a fi d'evitar o minorar els riscos d'exclusió social d'una part de la seva ciutadania.
Concretament, la recent Llei 14/2017, del 20 de juliol, de la renda garantida de ciutadania, estableix a l'article 20.4 que "les administracions públiques, en l'àmbit de llurs competències en matèria de formació i ocupació, han d'impulsar i aplicar mesures orientades a afavorir i facilitar la incorporació a l'ocupació de persones o grups que, per llurs característiques, no puguin o tinguin dificultats per accedir-hi en condicions d'igualtat, especialment les persones destinatàries de la renda garantida de ciutadania."
Tot i que s'han dissenyat i posat en marxa diferents tipus de programes amb diferents enfocs disciplinaris per tal d'abordar les variables que influeixen en la inserció laboral d'aquests col·lectius, es pot afirmar amb seguretat que els programes que requereixen la contractació —bé com a mesura inicial o bé com a mesura subsegüent a un itinerari d'inserció—, són eficients i donen resultats positius en les persones, siguin amb discapacitat o vulnerables.
És per això que, des del Departament de Treball, Afers Socials i Famílies, mitjançant la Direcció General d'Economia Social, el Tercer Sector, les Cooperatives i l'Autoempresa, promou una línia de foment directe a l'ocupació consistent en subvencions per a la contractació d'aquestes persones en el mercat ordinari de treball.
En el cas que ens ocupa, i per raons clarament socials, es planteja que els ajuts a les empreses que preveu aquesta Ordre es donen per a la incorporació al mercat laboral de persones amb discapacitat o persones en situació o risc d'exclusió o beneficaries de l'RGC, és a dir, persones vulnerables que no disposen (o com a mínim no completament) de totes les eines i aptituds de recerca i inserció en el mercat de treball, de les quals sí que en disposa la resta de la ciutadania.
Aquestes contractacions permeten l'adquisició d'experiència professional (element clau en la inserció laboral de les persones) i sens dubte és una lluita eficient contra la dependència, la pobresa econòmica, els riscos d'exclusió social o la marginació.
Així mateix, promou la visibilitat d'aquests col·lectius de persones com a treballadors i treballadores en el mercat de treball, ja que és una oportunitat de mostrar en entorns no protegits les seves capacitats i competències.
La subvenció que reben les empreses i entitats per a la contractació d'alguna persona pertanyent a algun d'aquests col·lectius es rendibilitza en diverses vessants: econòmicament, ja que permet que el sistema productiu conegui les possibilitats professionals d'aquests treballadors i treballadores; socialment, fomenta la inserció laboral de persones que s'acullen a legislacions específiques que volen impulsar la seva integració social; i personalment i familiar, ja que possibilita la realització de moltes aspiracions d'aquestes persones de portar una vida plena i integrada en el seu entorn.
Aquesta Ordre neix com una recerca d'instruments eficaços (en forma de mesures de foment a l'ocupació, concretament en forma de contractació) per impulsar el trànsit d'aquest tipus de persones des de la desocupació o el treball protegit fins a la inserció en el mercat de treball.
El Reial decret llei 3/2015, de 23 d'octubre, pel qual s'aprova el text refós de la Llei d'ocupació, estableix el marc normatiu del sistema d'ocupació estatal, i disposa a l'article 3.2 que, de conformitat amb la Constitució i els seus estatuts d'autonomia, correspon a les comunitats autònomes en el seu àmbit territorial el desenvolupament de la política d'ocupació, el foment de l'ocupació i l'execució de la legislació laboral i dels programes i mesures que els hagin estat transferits.
Cal fer referència a la Llei 38/2003, de 17 de novembre, general de subvencions, que preveu la concurrència competitiva com el procediment ordinari de concessió de subvencions.
Tanmateix, estableix l'excepcionalitat a aquesta fórmula de concessió quan existeixen raons d'interès públic, raons socials, raons econòmiques o raons humanitàries.
Així mateix, el text refós de la Llei de finances de Catalunya, aprovat pel Decret legislatiu 3/2002, de 24 de desembre, preveu al seu article 90.3.c) alguns casos en què la concurrència competitiva no és preceptiva, concretament "si per l'especificitat i les característiques del beneficiari o de l'activitat subvencionada no és possible, d'una manera objectivable, promoure la concurrència pública", la qual cosa és la situació particular que s'esdevé en aquesta subvenció.
Efectivament, quan les entitats sol·licitants compleixen els requisits establerts a l'ordre de bases, no es poden objectivar criteris de valoració que serveixin de base a una concurrència competitiva; atès que no hi ha entitats millors o pitjors, s'estableix el rigorós ordre d'entrada de les sol·licituds com a element clau per a l'atorgament, fins que s'esgoti el pressupost assignat per a la mesura.
Aquesta Ordre té com a punt fort la seva simplicitat: de plantejament de l'objecte de la subvenció, de gestió electrònica, de procediment de concessió, de resolució, justificació i posterior pagament.
L'article 21 del Decret 106/2008, de 6 de maig, de mesures per a l'eliminació de tràmits i la simplificació de procediments per facilitar l'activitat econòmica, determina que la norma reglamentària que reguli els tràmits o procediments de nova creació relacionats amb l'activitat empresarial ha d'establir que el frontal de tramitació és l'Oficina de Gestió Empresarial (OGE);
Atès el que disposa l'article 170.1 de l'Estatut d'autonomia de Catalunya, aprovat mitjançant la Llei orgànica 6/2006, de 19 de juliol, pel qual correspon a la Generalitat de Catalunya la competència executiva en matèria de treball i relacions laborals, i s'hi inclouen de forma expressa les polítiques actives d'ocupació i la gestió de les subvencions corresponents; i atès l'article 112 del mateix Estatut, pel qual correspon a la Generalitat, en l'àmbit de les competències executives, la potestat reglamentària i també la funció executiva;
Atès el Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seva inclusió social (BOE núm. 289, de 3.12.2013);
Atesa la Llei 27/2002, de 20 de desembre, de mesures legislatives per regular les empreses d'inserció sociolaboral (DOGC núm. 3793, de 3.1.2003):
Atès la Llei 14/2017, del 20 de juliol, de la renda garantida de ciutadania (DOGC núm. 7418, de 24.7.2017);
Atesa la Llei 19/2014, del 29 de desembre, de transparència, accés a la informació pública i bon govern (DOGC núm. 6780, de 31.12.2014);
Atès el Decret 289/2016, de 30 d'agost, de reestructuració del Departament de Treball, Afers Socials i Famílies (DOGC núm. 7196, de l'1.9.2016);
Atès l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya;
A proposta de la Direcció General d'Economia Social, el Tercer Sector, les Cooperatives i l'Autoempresa, amb els informes previs de l'Àrea Jurídica de Treball i Relacions Laborals i de la Intervenció Delegada del Departament de Treball, Afers Socials i Famílies, i en ús de les facultats que em són atribuïdes,
Aquesta Ordre té per objecte aprovar les bases reguladores generals que han de regir la convocatòria d'ajuts a la contractació en el mercat ordinari de treball de persones amb discapacitat, de persones en situació o en risc d'exclusió procedents d'empreses d'inserció o de persones beneficiàries de la renda garantida de ciutadania, que s'indiquen a continuació:
Annex 2: Principis ètics i regles de conducta a què les persones i entitats beneficiàries de subvencions o ajuts han d'adequar la seva activitat, i efectes d'un eventual incompliment d'aquests principis.
L'objecte d'aquestes bases és regular el procediment de concessió dels ajuts a la contractació en el mercat ordinari de treball de persones amb discapacitat igual o superior al 33%; persones en situació o en risc d'exclusió social prèviament contractades per empreses d'inserció i persones beneficiaries de la renda garantida de ciutadania (RGC), segons les especificacions que s'expliciten a la base 3.
Es poden acollir als ajuts que preveu aquesta Ordre les empreses del mercat de treball ordinari (persona física o jurídica amb excepció de les empreses de treball temporal) amb establiment operatiu a Catalunya.
3.1 Persones amb un grau de discapacitat igual o superior al 33%, degudament certificat pel Departament de Treball, Afers Social i Família, o resolució de l'Institut Nacional de la Seguretat Social.
3.2 Persones en situació o en risc d'exclusió social prèviament contractades per empreses d'inserció que s'hagin beneficiat dels incentius a la contractació en les dites empreses.
L'interval entre la finalització del contracte en l'empresa d'inserció i el de l'inici en l'empresa ordinària no pot ser superior a 3 mesos.
3.3 Persones beneficiàries de la renda garantida de ciutadania (RGC).
—4 Acció subvencionable i termini d'execució
L'acció subvencionable és la contractació laboral a jornada completa dels destinataris finals que descriu la base 3 en el mercat ordinari de treball dins de l'any de la convocatòria, en els termes i les condicions que preveu aquesta Ordre, per un mínim de sis mesos mitjançant qualsevol de les modalitats de contracte vigents en la legislació laboral.
a) L'import màxim de la quantia de la subvenció per a un any de contracte s'estableix a la Resolució anual de convocatòria i és equivalent al 50% de l'SMI vigent en aquell moment.
b) La quantia de la subvenció, quan el contracte sigui entre 6 i 12 mesos, s'ha d'ajustar proporcionalment a la durada del contracte.
Se subvenciona un màxim de 12 mesos.
La tramitació del manament d'obligació s'ha d'efectuar una vegada s'hagi emès la resolució aprovatòria i s'hagi justificat l'objecte de la subvenció mitjançant la presentació del contracte de treball del destinatari final i la seva alta en la Seguretat Social.
En el cas de contractes de treball que estiguin vigents en la data de sol·licitud de la subvenció, també s'han de presentar la nòmina i els documents de cotització dels mesos anteriors inclosos dins l'any de la convocatòria.
Aquests documents s'han de presentar en el moment de la sol·licitud de la subvenció.
7.1 El procediment de concessió dels ajuts que regulen aquestes bases és la concurrència no competitiva.
7.2 Aquests ajuts es tramiten amb la presentació prèvia de la sol·licitud de l'entitat interessada i el compliment dels requisits establerts.
7.3 L'adjudicació de la subvenció s'efectua per estricte ordre d'entrada de les sol·licituds en el Registre del Departament, fins a l'esgotament del crèdit disponible.
7.4 El procediment d'atorgament s'iniciarà a instància de part mitjançant la presentació de la sol·licitud.
L'òrgan instructor del procediment de concessió d'aquestes subvencions correspon a la persona titular de la Subdirecció General de Treball en la Diversitat.
Correspon resoldre aquesta subvenció a la persona titular de la Direcció General d'Economia Social, el Tercer Sector, les Cooperatives i l'Autoempresa.
7.5 No es poden concedir subvencions per una quantia superior a la que determina la convocatòria.
7.6 Totes les comunicacions, tràmits, informes, resolucions i altres actuacions que l'òrgan competent hagi de dur a terme per tramitar el procediment administratiu s'han de fer per mitjans electrònics d'acord amb el que estableix l'article 43.2 de la Llei 26/2010, del 3 d'agost.
—8 Requisits de les entitats beneficiàries
8.1 Els requisits que han de complir els sol·licitants per obtenir la condició de beneficiaris d'aquesta subvenció són els següents:
a) Complir les obligacions tributàries davant l'Estat i la Generalitat de Catalunya i les obligacions davant la Seguretat Social.
Aquest compliment s'ha de mantenir al llarg de tot el procediment: en el moment de presentar la sol·licitud, prèviament a la resolució d'atorgament i abans de rebre qualsevol pagament.
Els deutes que estiguin ajornats es considera que compleixen el requisit d'estar al corrent de les obligacions.
b) No estar subjectes a una ordre de recuperació pendent, després d'una decisió de la Comissió que declara un ajut il·legal i incompatible amb el mercat comú.
c) No incórrer en cap de les circumstàncies que impedeixin adquirir la condició de beneficiari, que preveu l'article 13 de la Llei 38/2003, de 17 de novembre, general de subvencions.
d) No haver estat sancionades, en resolució ferma, per la comissió d'infracció greu en matèria d'integració laboral de persones amb discapacitat o molt greu en matèria de relacions laborals o en matèria de seguretat i salut en el treball, de conformitat amb el text refós de la Llei sobre infraccions i sancions de l'ordre social aprovat pel Reial decret legislatiu 5/2000, de 4 d'agost, o, si han estat sancionades, que hagin aplicat les mesures correctores previstes i hagin abonat les quantitats requerides per aquest concepte.
e) Les entitats amb un nombre de 50 persones treballadores o més han de complir l'obligació que estableix l'article 42 del text refós de la Llei general de drets de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, de donar ocupació almenys a un 2% de persones treballadores amb discapacitat sobre el nombre total de les de l'entitat, o de l'aplicació de les mesures alternatives de caràcter excepcional que regulen el Reial decret 364/2005, de 8 d'abril, i el Decret 86/2015, de 2 de juny.
f) En el cas d'entitats amb una plantilla igual o superior a 25 persones, han de complir l'obligació, d'acord amb els agents socials, d'indicar els mitjans que utilitzen per prevenir i detectar casos d'assetjament sexual i d'assetjament per raó de sexe, i intervenir-hi en els seus centres de treball, de conformitat amb la Llei 5/2008, del 24 d'abril, del dret de les dones a erradicar la violència masclista.
g) Complir l'obligació de respectar la igualtat de tracte i d'oportunitats i, amb aquesta finalitat, adoptar mesures adreçades a evitar qualsevol tipus de discriminació laboral entre dones i homes.
En el cas de les empreses de més de 250 persones treballadores, s'ha d'elaborar i aplicar amb caràcter obligatori un pla d'igualtat, d'acord amb el que estableix l'article 45 de la Llei orgànica 3/2007, de 22 de març, per a la igualtat efectiva entre homes i dones (BOE núm. 71, de 23.3.2007).
h) Disposar d'un sistema d'organització i de gestió de la prevenció d'acord amb la Llei 31/1995, de 8 de novembre, de prevenció de riscos laborals; el Reial decret 39/1997, d'1 de gener, pel qual s'aprova el Reglament dels serveis de prevenció, així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals.
i) Complir l'obligació que estableix l'article 13.5 de la Llei 26/2015, de 28 de juliol, del sistema de protecció a la infància i l'adolescència, conforme el personal de les entitats les activitats de les quals suposin l'accés i exercici a les professionals, oficis i activitats que impliquin contacte habitual amb menors, no pot haver estat condemnat per sentència ferma per algun delicte contra la llibertat i identitat sexual, que inclou l'agressió i abús sexual, l'assetjament sexual, l'exhibicionisme i la provocació sexual, la prostitució i l'explotació sexual i la corrupció de menors, així com per tràfic d'éssers humans.
j) Les entitats sol·licitants han de tenir seu social o centre de treball a Catalunya.
Les entitats sol·licitants han d'estar donades d'alta d'activitat econòmica.
k) Les empreses o les entitats han d'estar legalment constituïdes i inscrites als registres corresponents, i han de disposar dels llibres comptables, els registres diligenciats i els altres documents degudament auditats en els termes exigits per la legislació mercantil i sectorial aplicable al beneficiari en cada cas, així com els estats comptables i registres específics exigibles.
l) No haver estat mai objecte de sancions administratives fermes ni de sentències fermes condemnatòries per haver exercit o tolerat pràctiques laborals considerades discriminatòries per raó de sexe o gènere.
m) Informar si s'han demanat o obtingut altres ajuts públics o privats per a la mateixa activitat, fent constar la relació detallada amb l'entitat concedent i la quantitat sol·licitada i/o obtinguda.
n) En el cas que les entitats beneficiàries tinguin centres laborals i establiments oberts al públic, atendre les persones usuàries en qualsevol de les llengües oficials de Catalunya i redactar, almenys en català, la senyalització i els cartells d'informació general de caràcter fix i els documents d'oferta de serveis per a les persones usuàries i consumidores dels establiments oberts al públic, d'acord amb la Llei 1/1998, de 7 de gener, de política lingüística.
o) Adherir-se al codi ètic que figura com annex 2, en compliment de l'article 55.2 de la Llei 19/2014, del 29 de setembre, de transparència, accés a la informació pública i bon govern, per regular i garantir la transparència de l'activitat pública i el dret d'accés de les persones a la informació i la documentació públiques.
8.2 Les entitats sol·licitants han de complir els requisits d'aquestes bases generals, així com qualsevol altra obligació legal o reglamentària que pugui afectar-los, els quals s'acrediten mitjançant una declaració responsable que s'ha de presentar juntament amb la sol·licitud.
8.3 L'acció subvencionada s'ha de dur a terme a Catalunya.
—9 Sol·licituds i terminis de presentació
9.1 Les sol·licituds i altres tràmits associats al procediment de concessió de les subvencions s'han de formalitzar exclusivament per via electrònica, en el marc del que estableix l'article 2.2 de la Llei 26/2010, del 3 d'agost.
El formulari de sol·licitud normalitzat estarà a la disposició de les persones interessades al portal corporatiu de tramitació Canal Empresa ( http://canalempresa.gencat.cat ), a l'apartat Tràmits del web de la Generalitat de Catalunya ( http://tramits.gencat.cat ), i a l'apartat Tràmits del portal de Treball ( http://treball.gencat.cat ).
9.2 Per poder presentar el formulari de sol·licitud electrònicament, cal que l'entitat o el seu representant legal disposin d'un certificat digital vàlid i vigent.
S'admeten els sistemes de signatura electrònica avançada i els segells electrònics avançats que es fonamenten en un registre fiable de la identitat d'usuaris o basats en certificats reconeguts o qualificats de signatura electrònica.
Concretament s'admeten els que considera l'apartat 6.2 del Protocol d'identificació o signatura electrònica, aprovat per l'Ordre GRI/233/2015, de 20 de juliol, que són els mecanismes següents:
a) Certificats reconeguts o qualificats emesos a favor d'una persona jurídica o un ens sense personalitat jurídica i custodiats per una persona física, titular del certificat, la qual el pot emprar per actuar en nom de l'empresa o de l'ens indicat en el certificat.
b) Els mecanismes emprats per a la identificació de persones físiques que autentiquin la identitat d'un ciutadà que declara representar una persona jurídica:
c) Certificat reconegut o qualificat de signatura avançada idCAT que emet el Consorci d'Administració Oberta de Catalunya.
d) Certificat del DNI electrònic.
La relació de certificats digitals vàlids es pot consultar a la secció Com tramitar en línia, de l'apartat Tràmits del web de la Generalitat de Catalunya ( http://tramits.gencat.cat ).
En el cas que els sol·licitants o el seu representant legal no disposin de certificat digital, en poden obtenir un als centres emissors corresponents que hi figuren, segons els tipus de certificat.
La relació de centres emissors es pot consultar a la secció Com tramitar en línia, de l'apartat Tràmits del web de la Generalitat de Catalunya ( http://tramits.gencat.cat )
9.3 Els sol·licitants han de fer el seguiment de l'estat de la sol·licitud des de La meva carpeta, de l'apartat Tràmits del web de la Generalitat de Catalunya ( http://tramits.gencat.cat ).
9.4 La signatura del formulari de sol·licitud implica l'autorització al Departament de Treball, Afers Socials i Famílies per tal que pugui fer les comprovacions en relació amb el compliment de les obligacions tributàries i de la Seguretat Social.
D'acord amb l'article 35.3 de la Llei 26/2010, del 3 d'agost, de règim jurídic i de procediment de les administracions públiques de Catalunya, la presentació de la declaració responsable en el marc d'un procediment administratiu faculta l'Administració pública competent per verificar la conformitat de les dades que s'hi inclouen.
La inexactitud, falsedat o omissió de caràcter essencial en qualsevol dada o document que acompanyi la sol·licitud de subvencions deixen sense efecte aquest tràmit, des del moment en què es coneguin i amb la prèvia audiència a la persona interessada, i, en conseqüència, comporten inadmissió de la sol·licitud de subvenció, sens perjudici que puguin ser causa de revocació de la subvenció, si es coneixen amb posterioritat a la concessió.
9.5 Si el formulari de sol·licitud i la documentació presentades no compleixen els requisits que estableix aquesta base, es requerirà la persona o entitat sol·licitant perquè, en un termini de deu dies hàbils, esmeni el defecte o adjunti els documents preceptius, amb la indicació que, si no ho fa, es considera que desisteix de la seva petició, amb resolució prèvia, d'acord amb el que disposa l'article 73 de la Llei 39/2015, d'1 d'octubre, del procediment administratiu comú de les administracions públiques.
9.6 En tots els casos, el Departament de Treball, Afers Socials i Famílies pot requerir l'entitat perquè aporti la informació o la dada de naturalesa economicofinancera o de caràcter contractual que consideri necessària per atorgar la subvenció que preveu aquesta Ordre.
9.7 S'ha de comunicar a la Direcció General d'Economia Social, el Tercer Sector, les Cooperatives, i l'Autoempresa del Departament de Treball, Afers Socials i Famílies qualsevol variació que es pugui produir a partir de la presentació del formulari de sol·licitud, en el termini màxim d'un mes des de la data en què es produeix la variació, mitjançant el formulari d'aportació de documentació.
9.8 En el cas que es produeixi una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest es podrà dur a terme durant els tres dies hàbils consecutius.
9.9 El termini de presentació de sol·licitud s'ha d'establir en la convocatòria corresponent.
—10 Documentació i declaracions responsables
10.1 Al formulari de sol·licitud, degudament formalitzat, s'hi ha d'adjuntar una còpia escanejada del contracte de treball de la persona per a la qual se sol·licita la subvenció, així com de la nòmina i els documents de cotització del mes immediatament anterior a la data de sol·licitud, en el cas de contractes de treball ja vigents en aquesta data.
En el cas que l'entitat beneficiària no estigui donada d'alta com a creditora de l'Administració de la Generalitat de Catalunya, juntament amb el formulari de sol·licitud cal que presenti una sol·licitud de transferència bancària per a pagaments de la Tresoreria de la Generalitat de Catalunya, disponible a l'apartat Tràmits del web de la Generalitat de Catalunya ( http://tramits.gencat.cat ) i a l'apartat Formularis i documentació del web del Departament de Treball, Afers Socials i Famílies ( http://treballiaferssocials.gencat.cat ).
10.2 L'acreditació dels requisits indicats a la base 8 d'aquests annex s'ha de fer mitjançant les declaracions responsables corresponents, que estan incorporades al formulari de sol·licitud i que s'indiquen a continuació:
a) Declaració responsable conforme la persona signant de la sol·licitud de subvenció té poder suficient en dret per actuar en nom i representació de la persona jurídica sol·licitant i que assumeix totes les responsabilitats que es puguin derivar d'aquesta sol·licitud.
b) Declaració responsable que no ha estat sancionada, en resolució ferma, per la comissió d'infracció greu en matèria d'integració laboral de persones amb discapacitat o molt greu en matèria de relacions laborals o en matèria de seguretat i salut en el treball, de conformitat amb el text refós de la Llei sobre infraccions i sancions de l'ordre social, aprovat pel Reial decret legislatiu 5/2000, de 4 d'agost; o, si ha estat sancionada, que ha aplicat les mesures correctores previstes i que ha abonat les quantitats requerides per a aquest concepte.
c) Declaració responsable que no s'incorre en cap de les prohibicions establertes als apartats 2 i 3 de l'article 13 de la Llei 38/2003, de 17 de novembre, general de subvencions que els siguin exigibles.
d) Declaració responsable que l'empresa o l'entitat compleix les obligacions i no incorre en els supòsits de prohibició que estableixen els articles 90.bis i 92.bis del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya.
e) Que l'entitat sol·licitant s'adhereix als principis ètics i regles de conducta als quals han d'adequar l'activitat les persones sol·licitants que consten a l'annex 3 de les bases reguladores d'aquesta subvenció en compliment de l'Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, i d'acord amb la Llei 19/2014, del 29 de desembre, de transparència, accés a la informació pública i bon govern, per regular i garantir la transparència de l'activitat pública i el dret d'accés de les persones a la informació i documentació pública.
f) Declaració responsable de l'existència d'altres subvencions o ajudes públiques o privades, nacionals o internacionals, pel mateix concepte, amb indicació del programa al qual s'acullen, de la quantia sol·licitada, del percentatge que suposen del cost total del projecte, de si es troben en fase de sol·licitud o concessió i amb càrrec a quina entitat pública o privada s'han sol·licitat.
g) Declaració responsable que es disposa d'un sistema d'organització i de gestió de la prevenció d'acord amb la Llei 31/1995, de 8 de novembre, de prevenció de riscos laborals; el Reial decret 39/1997, d'1 de gener, pel qual s'aprova el Reglament dels serveis de prevenció, així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals.
h) En el cas que l'entitat sol·licitant sigui una empresa amb una plantilla igual o superior a vint-i-cinc persones, declaració responsable de complir amb l'obligació, d'acord amb els agents socials, de la utilització de mitjans per prevenir i detectar casos d'assetjament sexual i d'assetjament per raó de sexe i d'intervenció en els seus centres de treball, i la seva indicació.
i) Declaració responsable del fet de no haver estat mai objecte de sancions administratives fermes ni de sentències fermes condemnatòries en relació amb la Llei 17/2015, del 21 de juliol, d'igualtat efectiva de dones i homes, així com manifestació del compliment de les obligacions que preveu aquesta Llei.
j) Declaració responsable que es disposa de les certificacions legalment establertes, o d'haver-les sol·licitat prèviament a la publicació de la proposta de resolució, per acreditar que el personal de les entitats les activitats de les quals suposin l'accés i exercici a les professions, oficis i activitats que impliquin contacte habitual amb menors no ha estat condemnat per sentència ferma per cap delicte contra la llibertat i indemnitat sexual, que inclou l'agressió i abús sexual, l'assetjament sexual, l'exhibicionisme i la provocació sexual, la prostitució i l'explotació sexual i la corrupció de menors, així com per tràfic d'éssers humans, i que, en cas que canviï alguna persona adscrita al projecte, es compromet a fer la comprovació oportuna pel que fa al cas.
k) Declaració responsable que l'entitat està al corrent de les obligacions tributàries amb l'Agencia Tributària de l'Estat i amb la Generalitat de Catalunya, i les obligacions amb la Seguretat Social.
l) Declaració responsable que són certes les dades consignades en el formulari de sol·licitud i que s'ha de comunicar a la Direcció General d'Economia Social, el Tercer Sector, les Cooperatives i l'Autoempresa del Departament de Treball, Afers Socials i Famílies qualsevol variació que es pugui produir a partir de la presentació del formulari de sol·licitud, en el termini màxim d'un mes des de la data en què es produeix la variació.
m) Declaració que l'entitat compleix amb les obligacions aplicables del títol II de la Llei 19/2014, del 29 de desembre, de transparència, accés a la informació pública i bon govern (només en el cas que l'entitat percebi subvencions o ajuts públics de més de 100.000,00 euros anuals o almenys el 40% dels seus ingressos anuals procedeixi de subvencions o ajuts públics, sempre que aquesta quantitat sigui de més de 5.000,00 euros).
n) Declaració responsable, en el cas d'entitats vinculades amb partits polítics, que no fan donacions, aportacions o prestacions de serveis a títol gratuït en benefici de partits polítics, fundacions o associacions que hi estiguin vinculades orgànicament, des de la presentació del formulari de sol·licitud fins a l'acabament de l'activitat subvencionada.
o) Declaració responsable que l'entitat ha informat el personal que la seva contractació està subjecta al projecte subvencionat i que es faran cessions de dades a la Direcció General d'Economia Social, el Tercer Sector, les Cooperatives i l'Autoempresa.
p) Declaració responsable de la informació relativa a les retribucions dels seus òrgans de direcció o administració, només per a les persones jurídiques que puguin percebre una subvenció per un import superior a 10.000 euros.
q) En el cas que l'entitat sol·licitant sigui una empresa amb una plantilla igual o superior a cinquanta persones, declaració responsable de donar ocupació, almenys, a un 2% de treballadors i treballadores amb discapacitat, sobre el nombre total de treballadors i treballadores de l'entitat, o bé aplicar les mesures alternatives d'acord amb el que disposen l'article 42 del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i la seva inclusió social; el Reial decret 364/2005, de 8 d'abril, i el Decret 322/2011, de 19 d'abril.
r) Declaració responsable conforme l'empresa o entitat respecta la igualtat de tracte i oportunitats i, amb aquesta finalitat, adopta mesures adreçades a evitar qualsevol tipus de discriminació laboral entre dones i homes.
Si l'empresa té més de 250 persones treballadores, ha elaborat i aplicat un pla d'igualtat, d'acord amb el que estableix l'article 45 de la Llei orgànica 3/2007, de 22 de març, per a la igualtat efectiva entre homes i dones (BOE núm. 71, de 23.3.2007)
s) Declaració responsable que l'entitat no està subjecta a una ordre de recuperació pendent després d'una decisió de la Comissió que declara un ajut il·legal i incompatible amb el mercat comú.
t) Declaració responsable conforme l'entitat té la seu social o el centre de treball pel qual se sol·licita l'ajut a Catalunya.
u) Declaració responsable conforme l'entitat que represento (en el cas que tingui establiments o centres laborals oberts al públic) atén les persones usuàries en qualsevol de les llengües oficials de Catalunya i redacta, almenys en català, la senyalització i els cartells d'informació general de caràcter fix i els documents d'oferta de serveis per a les persones usuàries i consumidores dels establiments oberts al públic, d'acord amb la Llei 1/1998, de 7 de gener, de política lingüística.
v) Declaració responsable conforme l'entitat compleix qualsevol altra obligació legal o reglamentària que pugui afectar-la.
11.1 La concessió d'aquestes subvencions correspon a la persona titular de la Direcció General d'Economia Social, el Tercer Sector, les Cooperatives i l'Autoempresa.
11.2 El termini màxim per emetre resolució i notificar-la és de tres mesos a comptar de la data en què la sol·licitud hagi tingut entrada en el registre de l'òrgan competent per tramitar-la.
Transcorregut el termini fixat sense que hagi notificat cap resolució expressa, la sol·licitud de la subvenció s'ha d'entendre desestimada, d'acord amb el que estableix l'article 54.2 de la Llei 26/2010, del 3 d'agost, de règim jurídic i de procediment de les administracions públiques de Catalunya.
11.3 La resolució de concessió de subvencions s'ha de notificar mitjançant la seva publicació al Tauler electrònic de l'Administració de la Generalitat de Catalunya ( http://tauler.gencat.cat ).
11.4 L'òrgan concedent ha de resoldre sobre la inadmissió o el desistiment de les sol·licituds, i ha de notificar la resolució d'inadmissió o desistiment a les persones interessades mitjançant la seva publicació al Tauler electrònic de l'Administració de la Generalitat de Catalunya ( http://tauler.gencat.cat ), sens perjudici que pugui utilitzar addicionalment altres mitjans electrònics.
11.5 Contra les resolucions esmentades, que no exhaureixen la via administrativa, es pot presentar un recurs d'alçada davant la persona titular de la secretaria general del Departament de Treball, Afers Socials i Famílies en el termini d'un mes, comptat des de l'endemà de la notificació de la resolució, segons el que estableixen l'article 122 de la Llei 39/2015, d'1 d'octubre, del procediment administratiu comú de les administracions públiques, i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya.
12.1 L'incompliment dels requisits no esmenables o del termini de presentació de sol·licituds que estableix la resolució de convocatòria de la subvenció comporta la inadmissió de la sol·licitud.
12.2 La manca de presentació de qualsevol dels documents que preveuen aquestes bases o la manca d'esmena dels requisits esmenables, dins el termini de 10 dies hàbils i amb el requeriment previ, comporta el desistiment de la sol·licitud.
—13 Revisió i variacions en la destinació de la subvenció
13.1 D'acord amb l'article 19.4 de la Llei 38/2003, de 17 de novembre, general de subvencions, qualsevol alteració de les condicions que s'han tingut en compte per concedir la subvenció i, en tot cas, l'obtenció concurrent d'altres subvencions fora dels casos permesos a les normes reguladores, poden donar lloc a la modificació de la resolució de concessió.
13.2 El beneficiari té l'obligació de proposar a l'òrgan concedent qualsevol canvi que, dins la mateixa finalitat, es pugui produir en la destinació de la subvenció, que, si escau, ha de ser autoritzat expressament per l'òrgan concedent d'acord amb l'article 95.e) del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya.
—14 Publicitat de les subvencions atorgades
14.1 D'acord amb l'article 18 de la Llei 38/2003, de 17 de novembre, general de subvencions, l'article 94.6 del text refós de la Llei de finances públiques de Catalunya, i la base 15 de l'Acord GOV/85/2016, de 28 de juny, quan les subvencions concedides, considerades individualment, siguin del mateix import o d'un import superior a 3.000,00 euros, el Departament de Treball, Afers Socials i Famílies ha de fer publicitat dels atorgaments d'aquestes subvencions mitjançant la seva publicació al Diari Oficial de la Generalitat de Catalunya i al Tauler electrònic de l'Administració de la Generalitat de Catalunya, i indicar-hi la convocatòria ordinària, el programa i el crèdit pressupostari al qual s'ha imputat, la persona beneficiària, la quantitat concedida, la finalitat o les finalitats de la subvenció i la seva formalització.
Si la quantia de la subvenció és inferior a 3.000 euros, s'ha de donar publicitat dels atorgaments de les subvencions mitjançant l'exposició a la secció d'Ajuts i Subvencions atorgats del web del Departament de Treball, Afers Socials i Famílies i al Tauler electrònic ( http://tauler.gencat.cat ).
14.2 D'acord amb l'article 15 de la Llei 19/2014, de 29 de desembre, de transparència, accés a la informació pública i bon govern, les subvencions s'han de publicar al Portal de la Transparència ( http://transparencia.gencat.cat ).
15.1 Atesos els articles 17.3 b) i 18 de la Llei 38/2003, de 17 de novembre, en relació amb l'Acord GOV/192/2015, de 29 de desembre, pel qual es complementa l'Acord GOV/77/2015, de 2 de juny, sobre la publicació dels anuncis de notificació en el Diari Oficial de la Generalitat de Catalunya, en relació amb la publicació de les convocatòries de subvencions, el text íntegre de la convocatòria es publica al Diari Oficial de la Generalitat de Catalunya.
15.2 La publicació de la convocatòria es fa efectiva amb la tramesa de la informació que exigeix el Registre d'ajuts i subvencions de Catalunya, d'acord amb l'article 96 bis del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i mitjançant la Base de Dades Nacional de Subvencions.
—16 Obligacions de les entitats beneficiàries
16.1 Les entitats beneficiàries de les subvencions han de complir les obligacions següents:
a) Complir la finalitat de la subvenció duent a terme l'activitat subvencionada en el termini que determinin les bases reguladores i la convocatòria corresponent.
b) Proporcionar en tot moment la informació que se'ls requereixi respecte de la subvenció concedida i sotmetre's a les actuacions de comprovació i control de l'òrgan instructor, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable.
Aquesta comunicació s'ha de fer tan bon punt es conegui i, en tot cas, abans de la justificació de l'aplicació dels fons rebuts.
d) Complir les obligacions que regulen els articles 90 bis i 92 bis del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
e) Justificar, davant l'òrgan gestor, el compliment dels requisits i condicions, i també la realització i el compliment de la finalitat que determinin la concessió o el gaudi de la subvenció.
f) Sotmetre's a les actuacions de comprovació que ha d'efectuar l'òrgan instructor i aportar tota la informació que se'ls requereixi en l'exercici de les actuacions anteriors.
g) No rebre altres subvencions, ajuts, ingressos o recursos per a la mateixa finalitat de manera que amb les quantitats atorgades se superi el 100% del cost de l'acció que ha de complir l'entitat beneficiària.
En qualsevol cas, aquesta comunicació s'ha d'efectuar tan aviat com es conegui, i en tot cas, abans de la justificació de l'aplicació donada als fons percebuts.
h) Disposar dels llibres comptables, els registres diligenciats i altres documents degudament auditats en els termes que exigeix la legislació mercantil i sectorial aplicable a l'entitat beneficiària en cada cas, així com tots els estats comptables i els registres específics.
i) Conservar els documents justificatius de l'aplicació dels fons rebuts, inclosos els documents electrònics, mentre puguin ser objecte de comprovació i control.
j) Procedir al reintegrament dels fons percebuts en els casos que preveu l'article 37 de la Llei 38/2003, de 17 de novembre, general de subvencions (causes de reintegrament de les subvencions).
k) Les entitats a les quals fan referència els epígrafs a) i b) de l'article 3.4 de la Llei 19/2014, del 29 de desembre, de transparència, accés a la informació pública i bon govern, que perceben subvencions o ajuts públics de més de 100.000,00 euros anuals o almenys el 40% dels seus ingressos anuals procedeix de subvencions o ajuts públics, sempre que aquesta quantitat sigui de més de 5.000,00 euros, han de complir amb les obligacions aplicables del títol II de la mateixa Llei.
l) En compliment de l'article 15.2 de la Llei 19/2014, del 29 de desembre, de transparència, accés a la informació pública i bon govern, les persones jurídiques a les quals se'ls hagi concedit una subvenció per un import superior a 10.000 euros han de comunicar a l'òrgan concedent, mitjançant declaració responsable, la informació relativa a les retribucions dels seus òrgans de direcció o administració.
m) Complir amb el que estableix la Llei 17/2015, del 21 de juliol, d'igualtat efectiva de dones i homes.
n) Complir les altres obligacions que preveuen la normativa vigent en matèria de subvencions i les bases reguladores de cada subvenció.
16.2 Les entitats beneficiàries han de col·laborar amb l'autoritat d'auditoria i han de facilitar tota la documentació que se'ls requereixi durant l'exercici de les funcions de control i verificació d'aquesta.
Les entitats beneficiàries poden renunciar de manera expressa, parcialment o totalment, a les subvencions atorgades, d'acord amb el que estableixen els articles 94 i 95 de la Llei 39/2015, d'1 d'octubre, del procediment administratiu comú de les administracions públiques i, en cas que sigui procedent, retornar les quanties corresponents al compte restringit d'ingressos del Departament de Treball, Afers Socials i Famílies amb els interessos legals que corresponguin.
18.1 L'òrgan concedent, amb la prèvia tramitació del procediment legalment establert, ha de revocar totalment o parcialment les subvencions concedides amb l'obligació per part del beneficiari de retornar l'import rebut amb els interessos de demora que corresponguin, en els supòsits que preveuen el text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i la Llei 38/2003, de 17 de novembre, general de subvencions.
18.2 Es revoca parcialment la subvenció concedida en el cas de baixa voluntària del treballador o treballadora, amb independència del moment en què es produeixi.
L'import d'aquesta revocació és el corresponent al període entre el dia de la baixa i la data de finalització del contracte o el període màxim pel qual es va concedir la subvenció.
18.3 En el supòsit de baixa involuntària del treballador o treballadora quan aquesta baixa no li sigui imputable a l'empresa, s'ha d'aplicar la revocació que preveu la base 18.2, sempre que la permanència del treballador en el lloc de treball hagi estat d'un mínim de 6 mesos.
En cas contrari, la revocació de la subvenció serà total.
18.4 En el cas de baixa involuntària del treballador o treballadora de manera no motivada i subjectiva per part de l'empresa, la revocació serà igual a la totalitat de l'ajut atorgat.
18.5 En el cas de reducció de la jornada laboral de la persona contractada sobrevinguda després d'haver obtingut la subvenció, es produirà una revocació parcial de l'ajut atorgat proporcional a la reducció de la jornada produïda.
18.6 També són causes de revocació l'incompliment de les obligacions que estableix aquesta Ordre.
Les entitats beneficiàries de la subvenció s'han de sotmetre a les actuacions de comprovació que el Departament de Treball, Afers Socials i Famílies consideri necessàries i a les de control financer que correspongui, d'acord amb el que preveuen els articles 97 i següents del Decret legislatiu 3/2002, de 24 de desembre, pel qual s'aprova el text refós de finances públiques de Catalunya, i els articles 45 i 46 de la Llei 38/2003, de 17 de novembre, general de subvencions.
En cas d'incompliment de les obligacions que preveuen aquestes bases reguladores, resulta aplicable el règim sancionador que preveu la Llei 38/2003, de 17 de novembre, general de subvencions, i el text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, si aquest incompliment és constitutiu d'infracció d'acord amb el que estableixen els articles 106 i 107 de la Llei 39/2015, d'1 d'octubre, del procediment administratiu comú de les administracions públiques.
—21 Règim de compatibilitat de les subvencions
21.1 Les subvencions regulades en aquestes bases són incompatibles amb qualsevol altra subvenció concedida per la Generalitat de Catalunya amb la mateixa finalitat.
21.2 També són incompatibles amb qualsevol altra subvenció o ajut concedit amb la mateixa finalitat que estigui finançat per altres administracions o ens públics o privats, ja siguin d'àmbit local, nacional, estatal, de la Unió Europea o d'organismes internacionals.
21.3 L'import de les subvencions concedides en cap cas no pot ser d'una quantia que, aïlladament o en concurrència amb subvencions d'altres entitats públiques o privades, nacionals o internacionals, superi el cost de l'activitat que desenvolupa el beneficiari.
21.4 Els destinataris de la contractació subvencionada que preveu la base 3.3 d'aquesta Ordre estan sotmesos a les compatibilitats i incompatibilitats que preveu la Llei 14/2017, del 20 de juliol, de la renda garantida de ciutadania.
En tot el que no preveuen aquestes bases reguladores, s'ha aplicar:
a) Pel que fa a la tramitació administrativa general, la resolució i la notificació, la Llei 39/2015, d'1 d'octubre, del procediment administratiu comú de les administracions públiques, i la Llei 26/2010, del 3 d'agost, de règim jurídic i de procediment de les administracions públiques de Catalunya.
b) Pel que fa als aspectes específics de gestió de les subvencions i, en tot cas, les obligacions de les entitats beneficiàries, la justificació, el reintegrament i el règim sancionador: el text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre; la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el Reglament de la Llei de subvencions esmentada, i l'Ordre ECO/172/2015, de 3 de juny, sobre les formes de justificació de subvencions, així com la normativa sectorial que sigui aplicable.
—23 Caràcter de les subvencions
23.1 L'atorgament d'aquestes subvencions se supedita a les disponibilitats pressupostàries, i a la possibilitat de reducció parcial o total de la subvenció, abans que no es dicti la resolució definitiva, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
23.2 Les subvencions que es puguin concedir se subjecten a limitació pressupostària i no generen cap dret de continuïtat en l'assignació de finançament als destinataris per a exercicis successius.
23.3 Les subvencions concedides s'han de sotmetre al règim fiscal vigent en el moment del seu atorgament.
—24 Protecció de dades de caràcter personal
D'acord amb la Llei orgànica 15/1999, de 13 de desembre, de protecció de dades de caràcter personal (LOPD), les dades de caràcter personal són tractades amb la finalitat de gestionar i tramitar les convocatòries regulades per aquestes bases d'acord amb els principis de seguretat i confidencialitat que estableix la normativa sobre protecció de dades.
En el cas que l'objecte de la subvenció inclogui el tractament de dades de caràcter personal, els beneficiaris i entitats col·laboradores han de complir amb la normativa corresponent, adoptar i implementar les mesures de seguretat que preveu la Llei orgànica 15/1999, de 13 de setembre, de protecció de dades de caràcter personal, desplegada pel Reial decret 1720/2007, de 21 de setembre.
Principis ètics i regles de conducta a què les persones i entitats beneficiàries de subvencions o ajuts han d'adequar la seva activitat, i efectes d'un eventual incompliment d'aquests principis
D'acord amb l'article 55.2 de la Llei 19/2014, del 29 de desembre, de transparència, accés a la informació pública i bon govern, les administracions i els organismes compresos en l'àmbit d'aplicació d'aquesta Llei han d'incloure, en les bases de convocatòries de subvencions o ajuts, els principis ètics i les regles de conducta als quals s'ha d'adequar l'activitat les persones beneficiàries, i els efectes d'un eventual incompliment d'aquests principis.
En compliment d'aquesta previsió legal, es fan públics els principis ètics i les regles de conducta als quals les persones i entitats beneficiàries de subvencions o ajuts han d'adequar la seva activitat i els efectes d'un eventual incompliment d'aquests.
Aquests principis i regles de conducta tenen la consideració d'estàndards mínims i poden ser completats en els seus nivells d'exigència, en funció de la quantia de la subvenció o de l'ajut i/o de la tipologia i característiques de les persones beneficiàries, en les bases de la corresponent convocatòria de subvenció o ajut.
Les persones i entitats beneficiàries d'ajuts públics han d'adoptar una conducta èticament exemplar, abstenir-se de fer, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, al seu parer, sigui present o pugui afectar el procediment.
Particularment s'han d'abstenir de fer qualsevol acció que pugui vulnerar els principis d'igualtat d'oportunitats i de lliure concurrència.
Amb caràcter general, les persones i entitats beneficiàries d'ajuts públics, en l'exercici de la seva activitat, assumeixen les obligacions següents:
b) No fer accions que posin en risc l'interès públic.
En particular, les persones i entitats beneficiàries de subvencions o ajuts públics assumeixen les obligacions següents:
d) Col·laborar amb l'òrgan competent en les actuacions que aquest faci per al seguiment i/o l'avaluació del compliment de les obligacions que estableixen les bases de la convocatòria, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Complir les obligacions de facilitar informació que la legislació de transparència imposa als adjudicataris en relació amb l'Administració o administracions de referència, sens perjudici del compliment de les obligacions de transparència que els pertoquin de forma directa per previsió legal, en els supòsits que estableix l'apartat quart de l'article 3 de la Llei de transparència.
Efectes d'un eventual incompliment dels principis ètics i regles de conducta:
En cas d'incompliment dels principis ètics i regles de conducta és aplicable el règim sancionador que preveu la Llei 19/2014, del 29 de desembre, i les sancions que preveu el seu article 84 pel que fa a beneficiaris d'ajuts públics, sens perjudici de les altres possibles conseqüències que preveu la legislació vigent en matèria de subvencions.
Principis ètics i regles de conducta a què les persones o entitats beneficiàries de subvencions o ajuts han d'adequar l'activitat, i efectes d'un eventual incompliment d'aquests principis.